Hesekiele 33 | Beibele Inthaneteng | Phetolelo ya Lefase le Lefsa
33 Lentšu la Jehofa la tšwela pele la ntlela, la re: 2 “Morwa wa motho, bolela le bana ba batho ba geno+ o re: “‘Ge e le mabapi le naga ye, ge nka tlišetša yona le batho ba yona tšhoša,+ ka moka ga bona ba kgetha monna gomme ba mmea gore e be mohlapetši+ wa bona, 3 yena a bona tšhoša e tlela naga gomme a letša phalafala a lemoša batho,+ 4 ke moka gwa ba le motho yo a kwago modumo wa phalafala eupša a se ele hloko temošo yeo le gatee,+ gwa tla tšhoša ya mo tšea, gona madi a gagwe a tla ba godimo ga hlogo ya gagwe.+ 5 O kwele modumo wa phalafala eupša a se ele hloko temošo. Madi a gagwe a tla ba godimo ga gagwe. Ge nkabe a etše hloko temošo yeo, moya wa gagwe o ka be o phologile.+ 6 “‘Bjale ge e le mohlapetši yena, ge a ka bona tšhoša e etla eupša a se letše phalafala+ gomme batho bona ba se hwetše temošo le gatee ke moka gwa tla tšhoša ya tšea meoya ya bona, meoya yeo ya bona e tla tšewa ka baka la molato wa bona,+ eupša madi a bona ke tla a nyaka seatleng sa mohlapetši.’+ 7 “Bjale ge e le wena morwa wa motho, ke go dirile mohlapetši ntlong ya Isiraele.+ O kwe lentšu le ke le bolelago ka molomo wa ka gomme o ba nee temošo e tšwago go nna.+ 8 Ge ke botša yo kgopo ke re: ‘Wena motho yo kgopo o tlo hwa lehu!’+ Eupša wena wa se lemoše motho yo kgopo ka go mmotša gore a tlogele tsela ya gagwe,+ yena ka ge e le motho yo kgopo o tla hwela molato wa gagwe,+ eupša madi a gagwe ke tla a nyaka seatleng sa gago. 9 Eupša ge e le wena, ge o ka lemoša motho yo kgopo gore a furalele tsela ya gagwe eupša a se e furalele, yena o tla hwela molato wa gagwe,+ mola e le gore wena o tla hlakodiša moya wa gago.+ 10 “Bjale ge e le wena morwa wa motho, botša ba ntlo ya Isiraele o re: ‘Ka ge le itše: “Ka baka la ge dikarogo tša rena le dibe tša rena di le godimo ga rena e bile re bola re le gare ga tšona,+ gona re ka tšwela pele bjang re phela?”’+ 11 O ba botše o re: ‘Mmuši Morena Jehofa o re: “Ke ikana ka nna yo a phelago gore ga ke kgahlwe ke lehu la yo kgopo,+ eupša ke kgahlwa ke gore motho yo kgopo a furalele+ tsela ya gagwe gomme a tšwele pele a phela.+ Boang, boang le tlogele ditsela tša lena tše mpe,+ le hwela’ng lena ba ntlo ya Isiraele?”’+ 12 “Ge e le wena morwa wa motho, botša bana ba batho ba geno o re: ‘Go loka ga moloki go ka se mo hlakodiše mohlang a arogago.+ Eupša ge e le bokgopo bja yo kgopo, bo ka se ke bja mo wiša mohlang a boago a furalela bokgopo bja gagwe.+ Le gona ga go na yo a lokilego yo a tlago go kgona go tšwela pele a phela ka gona go loka moo mohlang a dirago sebe.+ 13 Ge ke botša moloki ke re: “Ruri o tla tšwela pele o phela,” gomme yena a bota go loka ga gagwe gomme a dira tša go hloka toka,+ gona ditiro tša gagwe ka moka tša go loka di ka se gopolwe, eupša o tla hwela ditiro tša gagwe tša go hloka toka.+ 14 “‘Ge ke botša motho yo kgopo ke re: “O tlo hwa lehu,”+ gomme yena a boa a furalela sebe sa gagwe+ a tšwela pele a dira toka le toko,+ 15 gomme yena motho yoo yo kgopo a buša seswareledi+ seo a bego a swareletše motho ka sona, a lefelela dilo tšeo a bego a di tšere ka bohlakodi,+ a ba a sepela melaong ya bophelo ka go se dire tša go hloka toka,+ ruri o tla tšwela pele a phela.+ A ka se hwe. 16 Ga go le setee sa dibe tša gagwe tšeo a di dirilego seo se tlago go gopolwa.+ O dirile toka le toko. Ruri o tla tšwela pele a phela.’+ 17 “Ge e le bana ba batho ba geno ba itše: ‘Tsela ya Jehofa ga se ya loka,’+ eupša ke tsela ya bona e sego ya loka. 18 “Ge moloki a furalela go loka ga gagwe gomme a dira tša go hloka toka, le yena o tla hwa ka baka la tšona.+ 19 Ge e ba yo kgopo a furalela bokgopo bja gagwe gomme a dira toka le toko, o tla dula a phela ka baka la tšona.+ 20 “Lena le itše: ‘Tsela ya Jehofa ga se ya loka.’+ Lena ba ntlo ya Isiraele, ke tla ahlola yo mongwe le yo mongwe wa lena go ya ka ditsela tša gagwe.”+ 21 Mafelelong ka ngwaga wa lesomepedi, ka kgwedi ya lesome, ka letšatši la bohlano la kgwedi yeo ge re be re le bothopša, go ile gwa tla motho yo a phonyokgilego a etšwa Jerusalema,+ a re go nna: “Motse o phušotšwe!”+ 22 Bjale seatla sa Jehofa se be se šetše se tlile go nna mantšiboa a pele ga ge motho yo a phonyokgilego a etla,+ A mpula molomo pele ga ge motho yoo a ka tla go nna mesong, ka bulega molomo gomme ka se hlwe ke le semumu.+ 23 Lentšu la Jehofa la ntlela la re: 24 “Morwa wa motho, badudi ba mašope+ a ba bolela le ka mmu wa Isiraele gore: ‘Aborahama o be a le noši eupša a tšea naga ya ba ya gagwe.+ Rena re ba bantši; gona re neilwe naga gore e be ya rena.’+ 25 “Ka gona ba botše o re: ‘Se ke seo Mmuši Morena Jehofa a se boletšego: “Le ja nama e na le madi,+ le emišetša mahlo a lena go medingwana ya lena e šišimišago*+ e bile le thula madi.+ Ka gona naga yeo e tla ba ya lena bjang?+ 26 Le botile tšhoša ya lena.+ Le dirile tše di šišimišago,+ e bile yo mongwe le yo mongwe wa lena o šilafaditše mosadi wa wa gabo.+ Ka gona naga yeo e tla ba ya lena bjang?”’+ 27 “Wena o ba botše o re: ‘Se ke seo Mmuši Morena Jehofa a se boletšego: “Ke ikana ka nna yo a phelago gore ruri bao ba lego mašopeng ba tla wa ka tšhoša;+ yo a lego nageng ke tla mo gafela sebata sa mo ja;+ bao ba lego dibong le maweng+ ba tla bolawa ke leuba la bolwetši. 28 Ke tla dira naga yeo lešope,+ gaešita le go e šwalalanya, matla ao e ikgantšhago ka wona a tla fela+ gomme dithaba tša Isiraele e tla ba lešope,+ gwa se hlwe go feta motho go tšona. 29 Ke moo ba tlago go tseba gore ke nna Jehofa ge ke dira naga ye lešope,+ gaešita le go e šwalalanya ka baka la dilo ka moka tše di šišimišago tšeo ba di dirilego.”’+ 30 “Ge e le wena morwa wa motho, bana ba batho ba geno ba bolela ka wena hleng ga maboto le mejakong ya dintlo,+ yo o bolela le yola gomme yo mongwe le yo mongwe o bolela le ngwanabo o re: ‘Etlang hle, le kweng se se bolelwago ke lentšu le le tšwago go Jehofa.’+ 31 Ba tla tla go wena bjalo ka mehleng gomme ba dula pele ga gago bjalo ka batho ba ka;+ ba tla kwa mantšu a gago eupša ba ka se dire seo a se bolelago,+ gobane ka melomo ya bona ba bolela dikganyogo tša bona tša nama gomme dipelo tša bona di latelela leruo leo le sa lokago.+ 32 Tseba gore o bjalo ka koša ya marato go bona, o bjalo ka yo a nago le lentšu le lebotse le yo a kgonago go letša kwadi gabotse.+ Ba tla kwa mantšu a gago eupša gwa se be le o tee yo a dirago seo a se bolelago.+ 33 Ge tšeo di phethega—e bile di tla phethega+—ke moo ba tlago go tseba le gore moporofeta o be a le gare ga bona.”+
Lentšu “šišimišago” le sepedišana le boloko.